**Verzija P1**

**Zagreb, 24. travnja 2020.**

**Preporuke za rad brzobrodskih linija i trajekata za prijevoz putnika tijekom epidemije COVID-19**

Ove se preporuke odnose na provedbu mjera prilikom prijevoza putnika brzobrodskih i trajektnih linija tijekom epidemije COVID-19, a donose se radi zaštite putnika i posade. Brzobrodskim i trajektnim linijama trebaju se služiti samo osobe s opravdanim razlogom za putovanje (zasad se turistička putovanja ne preporučuju).

**Preporuke za provođenje općih higijenskih mjera**

1. **Higijena ruku.** Potrebno je redovito održavati higijenu ruku. Kad god je to moguće potrebno je prati ruke sapunom i toplom vodom u trajanju od 20 sekundi. Ako to nije moguće, potrebno je koristiti dezinfekcijsko sredstvo koje sadrži 70% alkohola. Potrebno je oprati ruke prije ulaska u vozilo, nakon izlaska iz vozila, nakon postupaka čišćenja vozila ili kad su ruke vidljivo uprljane, te u ostalim preporučenim situacijama (poslije toaleta, prije jela, poslije brisanja nosa...).
2. **Dezinfekcijsko sredstvo.** Pri ulazu u putnički dio trajekta i brzobrodske linije putnicima i posadi treba biti dostupno dezinfekcijsko sredstvo za dezinfekciju ruku, a posada treba osigurati da u toaletima uvijek bude sapuna i papirnatih ubrusa za brisanje ruku.
3. **Fizičko distanciranje.** Kako bi se putnike poticalo na pridržavanje svih mjera, treba ih informirati o važnosti održavanja tjelesne udaljenosti od najmanje dva metra jedni od drugih, i u tu se svrhu na vidljivim mjestima preporučuje postavljanje postera s uputama.
4. **Dodirivanje lica.** Treba izbjegavati rukama dodirivati oči, usta i nos, jer tim putem virus može ući u tijelo.

Za redovitu dezinfekciju brodova treba nastaviti koristiti dosadašnje preporuke: **https://bit.ly/3eJhJqZ**

**Preporuke za rad brzobrodskih linija**

1. **Ograničen broj putnika.** Ograničiti broj putnika tako da najviše 50 % sjedećih mjesta bude zauzeto na način da se održava propisani razmak, a da nema stajaćih mjesta.
2. **Smanjen kontakt posade s putnicima.** Članovi posade brzobrodske linije trebaju izbjegavati bliski kontakt s putnicima i njihovom prtljagom prilikom komunikacije s njima. Potrebno je održavati odgovarajući tjelesni razmak (2 metra) u svakodnevnom društvenom kontaktu s putnicima i drugim osobama. Poželjno je da putnik sam rukuje sa svojom prtljagom, no ako član posade stavlja prtljagu u prtljažni prostor, potrebno je poslije toga dezinficirati ruke.
3. **Higijena putničkog prostora.** Potrebno je redovito čistiti i prozračivati unutrašnjost brzobrodske linije prije i nakon vožnje. Pri čišćenju unutrašnjosti putničkog prostora posebnu pažnju treba obratiti na naslone za glavu i ruke putnika, te na često dodirivane površine poput kvaka na vratima. Nakon svake vožnje često dodirivane površine treba prebrisati dezinfekcijskim sredstvom na bazi alkohola.
4. **Izoliranje kapetanskog mjesta.** Ako već ne postoji, preporučuje se postavljanje fizičke barijere između kapetanskog mjesta i putnika (od pleksiglasa ili slično), a ako to nije moguće onda se prvi red sjedala iza kapetana ne koristiti za prijevoz putnika.
5. **Prozračivanje putničkog prostora.** Redovito prozračujte putnički prostor prilikom stajanja na stajalištima. Za vrijeme vožnje ventilacijom prozračujte unutrašnjost broda. Ako to vremenske prilike i temperatura dopuštaju, otvorite prozore tijekom vožnje. Izbjegavajte korištenje klimatizacijskih uređaja ili grijanja.
6. **Oboljenje voznog osoblja.** Ako članovi posade ili članovi njihove obitelji razviju simptome koji upućuju na COVID-19 – kao što su povišena tjelesna temperatura, grlobolja, kašalj ili poteškoće s disanjem – oni tada ne idu na posao već odmah obavijeste svog poslodavca.

**Preporuke za rad trajektnih linija**

1. **Putovanje u osobnim vozilima.** Ako je to moguće, putnici tijekom cijele vožnje trebaju ostati u svojim automobilima i ne koristiti putnički sjedeći prostor na trajektu.
2. **Razmak među putnicima.** Putnici koji putuju bez automobila trebaju se u putničkom prostoru držati pravilnog razmaka od drugih putnika. Putnički prostor može biti popunjen do najviše 25% sjedećih mjesta.
3. **Smanjen kontakt posade s putnicima.** Članovi posade trajekta trebaju izbjegavati bliski kontakt s putnicima i njihovom prtljagom prilikom komunikacije s njima. Potrebno je održavati odgovarajući tjelesni razmak (2 metra) u svakodnevnom društvenom kontaktu s putnicima i drugim osobama. Poželjno je da putnik sam rukuje sa svojom prtljagom, no ako član posade stavlja prtljagu u prtljažni prostor, potrebno je poslije toga dezinficirati ruke.
4. **Higijena putničkog prostora.** Potrebno je redovito čistiti i prozračivati unutrašnjost trajekta prije i nakon vožnje. Pri čišćenju unutrašnjosti putničkog prostora posebnu pažnju potrebno je obratiti na naslone za glavu i ruke putnika, te na često dodirivane površine, poput kvaka na vratima. Nakon svake vožnje često dodirivane površine treba prebrisati dezinfekcijskim sredstvom na bazi alkohola.
5. **Prozračivanje putničkog prostora.** Redovito prozračujte putnički prostor prilikom stajanja na stajalištima. Za vrijeme vožnje ventilacijom prozračujte unutrašnjost trajekta. Ako to vremenske prilike i temperatura dopuštaju, otvorite prozore tijekom vožnje. Izbjegavajte korištenje klimatizacijskih uređaja ili grijanja.
6. **Oboljenje voznog osoblja.** Ako članovi posade ili članovi njihove obitelji razviju simptome koji upućuju na COVID-19 – kao što su povišena tjelesna temperatura, grlobolja, kašalj ili poteškoće s disanjem – oni tada ne idu na posao već odmah obavijeste svog poslodavca.

**Uputa za korištenje dezinficijensa za ruke**

* Preporučeno je da se prije korištenja dezinficijensa, ruke operu sapunom i toplom vodom, posebice kad su vidljivo zaprljane (postupak pranja traje 20 sekundi).
* U slučaju da nema mogućnosti pranja ruku sapunom i vodom, potrebno ih je dezinficirati dezinficijensom za ruke (pritom je potrebno koristiti dezinfekcijsko sredstvo koje sadrži 70% alkohola).
* Sredstvo za dezinfekciju potrebno je nanijeti na suhe i čiste dlanove u količini od 1 do 2 ml (obično jedan potisak, ili prema uputama proizvođača).
* Dlanove i područje između prstiju potrebno je protrljati dok se ne osuše, a sredstvo nije potrebno isprati.
* Potrebno je voditi brigu o dostatnoj upotrebi dezinficijensa za ruke te se obavezno javiti nadređenom radniku u slučaju da je u dozatoru preostala manja količina sredstva za dezinfekciju, kako bi se osigurao novi.